Nienaber het antwoordeDie Springbokke het die tweede toets teen Wallis met 13 – 12 verloor. Foto: GB Jordaan. Dit lyk nie asof Deon Fourie die tipe mens is wat doekies sal omdraai wanneer hy met jou oor rugby praat nie. Die 35-jarige flank van die Stormers het Saterdag die oudste speler nóg geword om sy Springbok-buiging te maak toe hy in die tweede helfte sy verskyning teen Wallis in Bloemfontein gemaak het. Hy het met ’n paar goeie lopies beïndruk, terwyl hy ook ’n keer of wat vir ’n stewige vertoning by die afbreekpunte gesorg het. Maar Josh Adams se drie en Gareth Anscombe se daaropvolgende doelskop het beteken dat die Rooi Drake die toets met 13 – 12 gewen het; hul heel eerste oorwinning in Suid-Afrika. “Dit was ’n ongelooflike ervaring om my toetsbuiging te maak, maar dit was nie die uitslag waarvoor ons gewerk het nie. Ek sal die dag egter vir altyd onthou,” het Fourie gesê. Hoewel die Springbokke vir ’n groot deel van die wedstryd die gebiedsvoordeel- en balbesitstatistiek oorheers het, kon hulle net nie die uitklophou plant nie. “Die uitslag was teleurstellend, maar dit was ons eie skuld. Ons het goeie geleenthede geskep om punte aan te teken, maar ons het foute gemaak en op die ou einde was dit ons wat die wedstryd verloor het.” Die derde toets in Kaapstad geniet nou eindstrydstatus en Wallis het ’n definitiewe kans om die reeks te beklink. Jacques Nienaber (Springbok-afrigter) het intussen sy spankeuse verdedig, terwyl hy ook aangevoer het dat hy nou antwoorde op sy vrae het. Jacques Nienaber (Foto: Phill Magakoe/AFP) “Ons kon die konserwatiewe roete (wat spankeuse betref) gevolg het, maar veronderstel ons het ook verloor, dan sou ons waarskynlik nooit vir die ander spelers in die groep ’n geleentheid gegee het nie. Nou het ons antwoorde op 42 spelers gekry en dit was nog altyd die plan,” het Nienaber gesê. Die Springbok-bestuur het 14 veranderinge aan die beginspan aangebring, met net Eben Etzebeth wat in al twee toetse in die opdrafspan was. “Ons het ouens gehad wat in hul eerste toets gespeel het; spelers wat met hul spelpeil in verskillende toernooie beïndruk het. In toetsrugby kan selfs die kleinste foutjie egter die verskil tussen wen en verloor wees en dit is goed dat ons almal hierdie les geleer het.” Die derde toets word Saterdag vanaf 17:05 op die DHL-stadion in Kaapstad beslis.